STRATEGIJA TRAJNOSTNEGA RAZVOJA OBČINE BLED 2030 – dodatne pripombe in predlogi

**Splošno**

Pri pripravi navedenega dokumenta Društvo Spoštujmo Bled oz. njen zastopnik Srečko Kunčič ugotavlja, da je **predlog premalo ambiciozen, kot tudi premalo konkreten in zavezujoč** (metodologija pred vsebino), v zadostni meri ne upošteva novih tehnologij, mobilnosti, kot tudi drugačnega koncepta razvoja turizma, da drugačnega koncepta razvoja po pandemiji niti ne omenjamo. Ker predlog strategije ne vsebuje v zadostni meri konkretnih vsebin, ki bi jih bilo potrebno realizirati v obdobju 10 let, smo predlagali tudi vsebine, ki delno sodijo že v izvedbene načrte. Osnova vsega pa je, že ničkolikokrat poudarjeno,da mora biti izhodišče strategije izračun in koliko "onesnaženja" prenese mikro okolje (določitev omejevalnega okvira) in zaveza vseh deležnikov po ohranitvi, bolj ambiciozno pa, izboljšanju vseh naravnih virov.

V okviru izdelave tega dokumenta smo poslali tri različne dopise, ki se **nanašajo na vsebine navedene strategije**, ki pa jih, po našem mnenju, v veliki meri **niste vključili v ta dokument**. Ker so po našem mnenju te ključne za 10 letno razvojno obdobje občine, vam jih v skrajšani obliki ponovno posredujemo, in sicer;

**Celotna strategija in razvoj občine mora temeljiti na ukrepih, ki bodo izboljšali stanje in učinkovito zaščitili jezero, kot tudi uredili celotno vplivno področje jezera z namenom, da se odstrani oz. minimalizira vse vire, ki vplivajo na poslabšanje njegovega stanja**, Kvaliteta stanja Blejskega jezera mora postati tudi osnovna omejitev nadaljnje pozidave pojezerja, krčenja gozda in zelenih površin, razvoja gospodarske in turistične dejavnosti v njegovi vplivni bližini.

Zato je prioritetno potrebno izdelati projekte zaščite in ozdravitve Blejskega jezera in ureditve njegove obale in kanalizacije ter čistilne naprave, ureditve vseh njegovih dotokov, zavarovanju mokrišč in gozda v njegovi skledi, kot tudi prepoved gnojenja v pojezerju.

V tem obdobju je **potrebno takoj prekiniti s slabo prakso onesnaževanje jezera**, kot. npr. gnojenje v pojezerju, onesnaženje (tudi kemično) jezerskih pritokov, soljenje ceste, uporabo umetnih gnojil v kampu Zaka, onesnaženje jezera preko odtočnih cevi pod Kazino, slabo tesno kanalizacijo pod hotelom Toplice, neregulirano kopanje skoraj ob celotni obali jezera, gradnja in obratovanje parkirišč v bližini jezera brez ustreznih oljnih lovilcev, onesnaževanje Save Bohinjke ob iztoku Jezernice in čistilne naprave) **in v dokumentu navesti, kako bo to normativno in v praksi zagotovljeno**.

**Nerazumljivi in škodljivi predlogi s strani turističnega gospodarstva, ki želijo dodatno gradnjo garažnih hiš v jezerski skledi**, kot tudi npr. širitev dejavnosti preko celega leta v kampu Zaka ob neposredni bližini jezera, so žal sprejemljivi celo za vladajočo občinsko strukturo, ki je zadolžena za urejanje s prostorom oziroma spremembe PUP. Zaradi tega ima društvo izredno kritičen odnos do vsakršnih dodatnih obremenitev vplivnega območja jezera (zlasti pozidav, gradnji parkirišč, izvajanju prireditev ob jezeru ipd.) zato predlaga spremembo PUP, ki to trenutno dovoljujejo.

V strategiji do leta 2030 se je nujno potrebno dogovoriti, **kaj narediti s dotokom Mišca**, ki je onesnažen zaradi živinoreje na območju Gorij in Blat in je močno obremenjen z dušikom in fosforjem. Dodatno ga onesnažuje tudi ribogojnica, ki jo upravlja ribiška družina Bled. Že vrsto let stroka razglablja, kaj storiti z enim od glavnih prinašalcev fosforja v jezero (povprečno cca 300 kilogramov fosforja letno). Strategija se mora zaradi navedenega opredeliti, zahtevati in nadzirati, da je ta pritok 365 dni neoporečen, ali pa ukiniti umeten pritok v jezero.

V tem desetletnem obdobju je potrebno zagotoviti, da **obroč kanalizacije okoli jezera 100% deluje**, kot tudi, da se **dodatno zgradi okoli jezera jarek za zajem vseh površinskih, meteornih, umazanih in kontaminiranih voda,** ki se sicer ob nalivih spirajo v jezero.

V strateškem dokumentu je zato potrebno zelo natančno določiti, **koliko in kakšno urbanizacijo ta prostor še prenese**, kakšen in koliko turizma želimo razvijati in ponujati v tem prostoru - pri tem je potrebno kot omejitven faktor naprej upoštevati omejitve ekosistema, jezera in zgrajene infrastrukture. Mnenja smo, da je dodatna pozidava pojezerja v tem obdobju zaradi navedenih razlogov nedopustna, kot tudi, da je potrebno omejevati pozidavo izven tega območja zgolj zaradi širjenja turistične ponudbe, ne pa zaradi reševanje eksistenčnih problemov mladih družin iz blejske občine.

V strategiji je tudi potrebno **upoštevati vse lokalne značilnosti, kot tudi širši okvir in zunanje faktorje, klimatske spremembe, globalno segrevanje** ipd. V tem desetletnem obdobju moramo na globalnem, kot tudi lokalnem nivoju, občutno zmanjšati okoljski odtis, zato mora dokument eksplicitno navesti na kakšen način bomo to storili (zahteva EU).

V predlaganem dokumentu je izrazito tudi **pomanjkanje celostnega urbanističnega načrtovanja in regionalno neusklajenost** ter povezav znotraj regije in držav, od koder na Bled prihajajo tuji turisti.

V tem obdobju je **potrebno izvesti tudi raziskave, ki jih izvaja t.i. krajinska ekologija**, ko se proučuje, kako se spreminjajo naravni ekosistemi in kako se prilagajajo človekovi dejavnosti v okolju. Brez tega bo razvoj kraja potekal zgolj po subjektivnih željah in idejah investitorjev in nepovezanih ocenah posameznih strok in inštitucij, ko vsak prostor »ocenjuje« zgolj iz svojega, ozkega zornega kota.

Življenje s Korona virusom bo vzpostavilo nov način poslovanja, omejeno gospodarstvo in gibanje ljudi. **Vprašanje okolja mora postati del poslovne prakse**. Za vse to, pa moramo v občini naprej postaviti jasne okvire, kaj ta prostor še prenese, še lahko obnovi, kot tudi vzpostaviti objektivni sistem spremljanja različnih kazalnikov in meritev, ki bodo stalno merile in opozarjale na določene prekoračitve, od kvalitete zraka, zemlje, vode, podtalnice, do hrupa, prometa …Vse je **potrebno normativno urediti in vzpostaviti ustrezen in učinkovit nadzor** (npr. sprejem odloka o hrupu in določiti sankcije).

Občina mora dovoljevati in **razvijati samo tako dejavnost**, kot tudi **turizem, ki bo neškodljiv za jezero, prijazen do okolja in domačinov**. Takoj je potrebno prenehati s praksami, ki so uničujoče za okolje in ljudi (kot npr. ognjemeti, uporaba 4kolesnikov v gozdu, travnikih, prekomerni turizem, pretirana pozidava, parkirišča brez oljnih lovilcev v pojezerju..). takoj prekiniti s takim turizmom, ki najbolj obremenjuje okolje in jezero, izletniški turizem pa je potrebno ustrezno omejiti in regulirati, kot tudi učinkovito preprečiti kopanje izven kopališč. Razvijati bi morali tako urbano okolje, ki bo prijazno najprej domačinu, kar je predpogoj tudi za dobro počutje tujca. Le taka filozofija lahko zagotovi harmoničen razvoj kraja in njegov napredek v okviru turizma.

**Uspešnost turizma na Bledu ne bi smela temeljiti na številu obiskovalcev, temveč na uravnoteženju med finančnimi koristmi ter družbenimi in okoljskimi stroški, ki jih turizem prinaša. V kraj morajo vračati in vlagati največ tisti, ki imajo od njega največje koristi.** Ekološko stanje jezera je tisto, kar mora kot omejevalni faktor primarno upoštevati naša državna in lokalna oblast, kot tudi vsi subjekti, ki se ukvarjajo s turizmom na Bledu in okolici.

Občina premalo stimulira kakovostno nastanitveno specializirano ponudbo, kamor sodijo manjši hoteli. **Spodbujati mora zeleni in eko turizem, kot tudi dvigniti okoljsko ozaveščenost**. Potrebno bi bilo tudi določiti jasne meje, ki jih še lahko prenese to, zelo občutljivo okolje.

Potrebno je tudi s **predpisi zagotoviti ustrezno reguliranje kvalitete (kategorizacije**) in cen prenočitvenih nastanitev ter sankcionirati neupoštevanje teh določb.

Z opustitvijo tradicije zdraviliškega in družinskega turizma je bila narejena velika napaka, zato je potrebno to obnoviti in ponudbo prilagoditi današnjemu gostu.

**Večjo skrb je potrebno nameniti obali obeh rek, kot tudi obali jezera, od uničevanja varovanega gozda**, gnojenja, saditev monokultur, uničevanja ruševja in odnašanja proda.

Razvijati in spodbujati je potrebno **tako kmetijstvo, ki bo čim bolj sonaravno, s čim manj umetnimi gnojili in pesticidi, pestro, brez monokultur** posejanih na večjih površinah, z ohranjenimi mejami z grmičevjem in drevjem. Potrebno je omejiti pretirano gnojenje, saj imajo velike kmetije presežek gnoja, gnojnice in gnojevke, ki jih nekontrolirano odlagajo v bližino, predvsem v Savo Bohinjko. Posledice so že vidne, saj je Sava Bohinjka veliko bolj onesnažena kot Dolinka. Do leta 2030 je **potrebno določiti, kako se bo predelalo ali kam odvažalo blato iz čistilne naprave.**

Prav tako se je potrebno opredeliti, **kaj bo z gramoznico v Ribnem**, ki bi se morala že zdavnaj sanirati in zapreti.

Urejenost kraja se kaže tudi tako, da se vsaj v centru ter neposredni bližini jezera uredijo vsi objekti zato dodatno predlagamo, da se v tem obdobju **predvidi ureditev vseh opuščenih ali slabo vzdrževanih stavb.**

Predlagamo, da se v obdobju, ki ga obravnava strategija, **bistveno okrepi sodelovanje med organi lokalne uprave, nevladnimi organizacijami na področju varstva okolja in narave, kot tudi izvaja pogostejši in širši zajem meritev ter boljši dostop do okoljskih podatkov**. Bled si zaradi naravnih lepot vsekakor zasluži, da glede prostorskega planiranja o njem razpravlja čim širša javnost in stroka, stališča različnih potreb pa je potrebno interdisciplinarno uskladiti.

**Konkretne dopolnitve na tekst (obarvano rdeče)**

POROČILO

– Kazalniki učinka:

– SC3: Zmanjšanje pritiskov na okolje, podnebje, naravne vire in ambient Bleda

Tu mora biti, kar smo napisali že v uvodu, primarno »stanje Blejskega jezera«, kar je merljivo z objektivnimi kazalniki.

SC1

Cilj 2

– Sanacija OŠ kot ključni razvojni projekt:

– Zaradi visokih stroškov adaptacije (15 mio EUR) se pojavlja dilema, ali bi se finančno bolj izplačalo izgraditi povsem novo OŠ

Osnovna šola je bila zidana z ravno streho in močnimi temelji zato, da je možno nadgradnja, potreba je le dobra energetska sanacija obstoječe šole, nikakor pa ne gradnji nove.

KAKOVOSTNO (SO)BIVANJE VSEH GENERACIJ

Cilj 3: Kakovostno staranje v domačem okolju

– Dom za starejše:

Občina mora najti lokacijo za dom znotraj občinskih meja oz. čim bližje, morda je mogoče še vedno pridobiti stavbo Pristave, oz. adaptirati določene propadajoče objekte na obrobju občine. Varovana stanovanja se ne bi smela, oziroma se ne smejo, spremeniti v stanovanja za vse generacije

SC 2 : SANACIJA IN SONARAVNO UPRAVLJANJE POJEZERJA

To mora biti glavno izhodišče strategije, njeno bistvo, potrebno celostno učinkovito upravljanje vsega pojezerja, kot tudi onemogočanje in kaznovanje vseh onesnaževalcev, ki npr. preko zraka, vode, ceste itd. vplivajo na slabšanje stanja jezera (podrobno smo predloge opisali v dokumentih, ki smo jih predhodno poslali)

Cilj 1: (Lokalno) upravljanje pojezerja

Jezeru nič ne pomaga, če se naloge »podajata« država in občina, potrebno je jasno razmejiti pristojnosti in določiti vire financiranja, aktivnosti morajo biti usklajene in podrejene skupnemu cilju -dobremu stanju jezera. Podrobne predloge smo podali v uvodu in dokumentih, ki smo jih že posredovali.

– Država je primarni nosilec prvih treh ukrepov: upravljanje pojezerja, režimi rabe in ekološka obnova jezera. Pri upravljanju

gre izpostaviti:

– Koordinativno telo

– Načrt upravljanja Blejskega jezera (še v fazi usklajevanja)

– Ribiško-gojitveni načrt

– Preveriti, ali bi se dalo cilje na kakšnem izmed področij (npr. sanacija obale) doseči znotraj projekta LIFE – predlagamo, da za sanacijo pridobimo tudi različna evropska sredstva, sistemsko morajo več prispevati tudi tisti, ki od tega živijo (vsi subjekti, ki so povezani s turistično dejavnostjo).

Cilj 3: Varovanje voda in vodnih virov

– Navezava na projekt Biodiverziteta & krajina znotraj Cilja 5 (Skladen razvoj prostora, naselij in krajine): potrebno povečati nadzor nad kmetijskimi zemljišči, saj ponekod nekdanje kmetijske objekte preurejajo v bivalne enote (vikendi, prikolice ...), kar negativno vpliva na vodne vire in krajino,

Spremeniti je potrebno obstoječo prakso in vzpostaviti bolj učinkovit občinski nadzor, preprečevati sajenje monokultur na večjih površinah, kot npr. koruzo za silažo, uničevanje pašnikov, pretirano in prepogosto gnojenje, zmanjšati uporabo pesticidov, odstranjevanje gozda in gozdnega roba ipd.

– CČN Bled: v naslednjih letih poteče koncesija,

Potrebno je vzpostaviti večji nadzor in vpliv nad upravljanjem z njo s strani občine, preprečevati onesnaževanje Save Bohinjke, kam z odpadnim blatom, če le možno vzpostaviti, da s CČN upravlja direktno občina ali zagotoviti upravljanje s strani lokalnega podjetja.

Cilj 4: Učinkovit mirujoči promet

– Garažne hiše na Bledu:

V obstoječih prostorskih načrtih so že opredeljene potencialne lokacije manjših parkirišč v središču Bleda, ob namestitvenih zmogljivostih obstoječih hotelov(glavna avtobusna postaja / pod Krimom / za Hotelom Park / pri golf igrišču),

Društvo nasprotuje vsakršni gradnji objektov v jezerski skledi, dokler je stanje jezera tako slabo (dobro?) zato predlagamo spremembo že sprejetih prostorskih načrtov občine.

Želja okoljevarstvenikov je, da se na območju jezerske sklede novih parkirišč ne vzpostavlja — vendar bodo hoteli zaradi načrtovanega omejevanja prometa mimo jezera (po izgradnji JRC) potrebovali dodatne (predvsem podzemne) površine za parkiranje

V predlogu ni jasno za katere hotele gre, za obstoječe pa se strinjamo, da jih je potrebno ozeleniti in spraviti pod površino, seveda z max. čuvanjem podtalnice, promet bo v prihodnosti drugačen, dostop do hotelov se mora zagotoviti na drug način, ne z osebnimi avti in avtobusi z motorji z notranjim izgorevanjem.

– Nova glavna avtobusna postaja Bled:

– Obstoječi OPN določa, da se umesti na območje Seliš; trenutna predvidena lokacija je na območju zelenih površin nasproti Spara (Občina je že odkupila ozemlje) in se bo potrdila v fazi sprejemanja novega OPN

Društvo podpira novo lokacijo izven pojezerja, hkrati pa opozarja, da nova lokacija posega v ledeniško moreno in je preblizu vrtca, kar bo dodatno poslabšalo zrak otokom, ki se bodo igrali v neposredni bližini. Za avtobusno postajo bi bilo smiselno izrabiti prostor, ki ga zaseda Kovinska, to podjetje pa preseliti na ustreznejše mesto. Vsakršno širjenje pozidave na Selišu dodatno uničuje kmetijsko zemljišče. Že tako je vprašljiva zasnova širjenja kraja s prevelikimi trgovskimi površinami zato predlagamo spremembo PUP.

S C 5 : TRAJNOSTNA IN KAKOVOSTNA PREOBRAZBA TURIZMA

Za privabljanje 5-zvezdičnih gostov moramo spremeniti koncept prireditev: nadgraditi kakovost vsebin in zmanjšati množičnost obiska

Dokument ne določa, kako bo to izvedeno, predlagamo, da občina oz. lokalna turistična organizacija pridobi vpliv in postane aktiven usklajevalec lokalnih turističnih strategij različnih ponudnikov turističnih sob, saj npr. nekateri ponudniki turističnih kapacitet svojo poslovno politiko temeljijo na enodnevnih nočitvah in stalni menjavi gostov, ki najbolj obremenjuje naravo, infrastrukturo, kot tudi moti občane, Bled tako ni več počitniška destinacija, turistične produkte je na nivoju občine potrebno povezati in stimulirati turiste, ki bivajo na Bledu daljše obdobje ipd.

– Izboljšanje kakovosti in strukture nastanitvene ponudbe:

– Brez vzpostavitve parkirišč ob namestitvenih zmogljivostih obstoječih hotelov le-teh ne bo mogoče tržiti kot 5-Zvezdičnih-

Ob jezerski obali naj se ukine skoraj vsa parkirišča, večino parkirišč bi morali turistični objekti zgraditi pod zemljo z ustreznimi oljnimi lovilci in čistilnimi napravami, na mestu sedanjih pa površine zatraviti in zasaditi rastline, ob upoštevanju najvišjih ekoloških standardov. Predlagamo, da se v tem obdobju načrtuje in zgradi centralno garažno hišo pred vstopom na Bled, če želimo razvijati visokokakovostni turizem.

Srečko Kunčič, pred. društva Spoštujmo Bled

9. 2. 2021